Broj: 711-I-2423-P-150-22/23-04-24

Zagreb, 27. listopada 2023.g.

 **Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11), **u predmetu dužnosnika Mate Jerkovića, zamjenika općinskog načelnika Općine Runovići do 02. rujna 2019. godine, OIB: ……………..,** pokrenutom Odlukom Povjerenstva broj: 711-I-713-P-150-22/23-02-24 od 06. travnja 2023. godine, na 29. sjednici, održanoj 27. listopada 2023.godine, donosi sljedeću

**ODLUKU**

1. **Propustom da po pisanom nalogu Povjerenstva, u danom roku koji je protekao 21. prosinca 2021. godine, podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika općinskog načelnika Općine Runovići, dužnosnik Mate Jerković, počinio je povredu članka 10., u vezi s člankom 8. i 9. ZSSI-a.**
2. **Za povredu ZSSI-a opisanu pod točkom I. ove izreke, dužnosniku se sankcija neće izreći, s obzirom da je od prestanka obnašanja dužnosti zamjenika općinskog načelnika Općine Runovići prošlo više od dvanaest mjeseci.**

Obrazloženje

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a/11. Navedeni je Zakon stupio na snagu 25. prosinca 2021. godine.

S obzirom da je prva radnja povodom koje je formiran predmet P-150/22 učinjena prije stupanja ZSSI/21-a na snagu te da se isti predmet vodi u odnosu na okolnosti nepodnošenja izvješća o imovinskom prema odredbama ZSSI-a/11, isti će biti dovršen sukladno odredbama ZSSI-a/11.

Povjerenstvo je na 4. sjednici, održanoj 06. travnja 2023. godine, pokrenulo postupak za odlučivanje o sukobu interesa protiv dužnosnika Mate Jerkovića, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 21. prosinca 2021. godine, podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika općinskog načelnika Općine Runovići.

Navedenu odluku o pokretanju postupka dužnosnik je zaprimio 03. svibnja 2023. godine.

Povjerenstvo je dana 08. svibnja 2023. godine pod brojem 711-U-4281-P-150-22/23-03-28, zaprimilo dopis Općine Runovići u kojem je navedeno da je mandat zamjenika općinskog načelnika Općine Runovići prestao 2019. godine, da je dokumente kojima se to potvrđuje imenovani dužnosnik dostavio Povjerenstvu 2019. godine te da slijedom navedenog nema osnova za pokretanje postupka za odlučivanje o sukobu interesa. U prilogu dopisa dostavljena je i Obavijest o ostavci zamjenika općinskog načelnika Općine Runovići koju je Općina Runovići uputila Ministarstvu uprave, KLASA:013-01-19-03-01-81, URBROJ:2129/09-19-02 od 10. rujna 2019. godine te odgovor Ministarstva uprave, KLASA: 023-05/19-01/114, URBROJ: 515-05-02-01/4-19-2 od 19. rujna 2019. godine. Također je dostavljena i pisana ostavka zamjenika općinskog načelnika Općine Runovići, urudžbirana u Općini Runovići s datumom 03. rujna 2019. godine, iz koje je vidljivo da je dužnosnik Mate Jerković dana 02. rujna 2019. godine izjavio da podnosi neopozivu ostavku na mjesto zamjenika općinskog načelnika Općine Runovići.

Člankom 3. stavkom 1. točkom 39. ZSSI-a/11 propisano je da su dužnosnici u smislu navedenog Zakona gradonačelnici, općinski načelnici i njihovi zamjenici Slijedom navedenoga, Mate Jerković je povodom obnašanja navedene dužnosti, bio obavezan postupati sukladno odredbama ZSSI-a/11.

Člankom 8. stavkom 1. ZSSI-a/11 propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka nadalje je propisano da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 10. stavkom 1. ZSSI-a/11 propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Sukladno članku 23. ZSSI-a/11 Povjerenstvo vrši provjeru podataka iz podnesenih izvješća o imovinskom stanju dužnosnika. Prethodna (administrativna) provjera vrši se za svako podneseno izvješće o imovinskom stanju dužnosnika, prije objave podataka iz izvješća na internetskim stranicama Povjerenstva, a između ostalog uključuje i provjeru je li dužnosnik u zakonskom roku podnio izvješće.

U provedenom postupku prethodne (administrativne) provjere izvješća o imovinskom stanju dužnosnika Mate Jerkovića, Povjerenstvo je utvrdilo da dužnosnik nije u roku od 30 dana po prestanku obnašanja dužnosti zamjenika općinskog načelnika Općine Runovići podnio izvješće Povjerenstvu o svojoj imovini.

Povjerenstvo je Zaključkom broj 711-I-1945-IK-1265-17/21-05-18 od 24. studenog 2021. godine pozvalo dužnosnika da u roku od 15 dana od dana primitka Zaključka podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika općinskog načelnika Općine Runovići, sukladno uputi iz obrazloženja navedenog zaključka. Uvidom u dostavnicu, utvrđeno je da je navedeni Zaključak dužnosniku dostavljen 06. prosinca 2021. godine.

 Slijedom svega navedenog, Povjerenstvo je utvrdilo da je dužnosnik Mate Jerković, propustio po pisanom pozivu Povjerenstva, u danom roku od 15 dana koji je protekao 21. prosinca 2021. godine, podnijeti pravilno i potpuno ispunjeni obrazac izvješća o imovinskom stanju povodom prestanka obnašanja dužnosti zamjenika općinskog načelnika Općine Runovići, čime je počinio povredu članka 10. ZSSI-a/11, u vezi s člankom 8. i 9. ZSSI-a/11 te je odlučeno kao u točki I. izreke ove odluke.

Člankom 42. stavkom 1. ZSSI-a/11 propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da Povjerenstvo za povredu odredbi članaka 10. i 27. ZSSI-a može izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija u obliku opomene. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 265,45 eura/2.000,00 kuna do 5.308,91 eura/40.000,00 kuna, vodeći računa o težini i posljedicama povrede Zakona.

U odnosu na sankciju, u ovom konkretnom slučaju, dužnosniku se neće izreći sankcija uvažavajući okolnost da je u trenutku donošenja ove Odluke proteklo više od dvanaest mjeseci od dana prestanka obnašanja dužnosti.

U predmetima u kojima je u trenutku donošenja konačne odluke Povjerenstva proteklo više od 12 mjeseci od dana prestanka obnašanja dužnosti Povjerenstvo u protekla dva saziva dužnosnicima nije izricalo sankcije uvažavajući tu okolnost.

Ustavno načelo jednakosti podrazumijeva jednak pravni položaj svih obveznika primjene zakona. Povjerenstvo smatra kako bi odstupanje od ustaljene prakse za pojedine dužnosnike dovelo do nejednakog i arbitriranog postupanja na njihovu štetu u odnosu na sve druge dužnosnike kojima sankcija nije izrečena, a također je u trenutku donošenja odluke Povjerenstva proteklo više od 12 mjeseci od kada su prestali obnašati dužnost.

Odredbama ZSSI-a/11 nije propisan rok u kojem je Povjerenstvo nakon prestanka obnašanja dužnosti iz članka 3. ZSSI-a ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI-a, već su člankom 20. stavkom 3. ZSSI-a/11 propisane obveze, zabrane i ograničenja koja obvezuju dužnosnike kako tijekom mandata tako i u razdoblju od dvanaest mjeseci od dana prestanka obnašanja dužnosti. U ovom slučaju nesporno je utvrđeno da je dužnosnik Mate Jerković dao neopozivu ostavku dana 02. rujna 2019. godine te je stoga u trenutku donošenja ove Odluke proteklo više od dvanaest mjeseci, odnosno više od 4 godine od dana prestanka obnašanja dužnosti zamjenika općinskog načelnika Općine Runovići. Slijedom svega navedenog, a uzimajući u obzir da imenovani dužnosnik ne obnaša niti neku drugu dužnost temeljem kojeg bi bio obveznik iz članka 3. ZSSI-a, Povjerenstvo smatra da u konkretnom slučaju nije svrsishodno izricanje sankcije niti bi u navedenoj situaciji imalo preventivnu svrhu.

Osim iznesenoga, ukoliko se na temelju zakona strankama nalažu kakve obveze, prema njima će se primjenjivati one mjere predviđene propisima koje su za njih povoljnije, ako se takvim mjerama postiže svrha zakona (članak 6. stavak 2. Zakona o općem upravnom postupku, „Narodne novine“ broj 47/09., 110/21).

Također, utvrđivanjem povrede ZSSI-a/11 Povjerenstvo je upoznalo javnost sa kršenjem citiranog zakona od strane obveznika koji više ne obnašaju dužnost, ali izricanje sankcije u konkretnom slučaju ne bi ostvarilo svrhu, iz razloga koji su naprijed i obrazloženi.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Mate Jerković, osobnom dostavom
2. Objava na internetskoj stranici Povjerenstva
3. Pismohrana